Dr. sc. Julija Lozzi Barković, red. prof.

Filozofski fakultet u Rijeci

Odsjek za povijest umjetnosti

Sveučilišna avenija 4

51000 Rijeka

**“Crvenkapica“ ili promocija kulturne baštine na aktivan način**

Cilj interdisciplinarnog trogodišnjeg projekta “Crvenkapica“, čija je idejna začetnica i autorica likovna pedagoginja i umjetnica Marija Zudenigo, jest očuvanje i promocija segmenta nacionalne kulturne baštine koji do sada nije bio primjereno valoriziran niti interpretiran. Radi se o senjskoj uskočkoj kapi koju se navedenim projektom želi oživjeti, o čemu za sada postoji tek nekoliko stručnih studija. Pretpostavlja se da Crvenkapa, koju u današnjoj izložbenoj postavi u tvrđavi Nehaj nosi uskočki zastavnik, podrijetlo vuče od vrlo “trendy“ ilirske nošnje, aktualne i upotrebljive i u kontekstu današnjih modnih tendencija i izričaja.

Za Crvenkapu, sastavni dio te nošnje, javnost se u okviru projekta namjerava zaintrigirati izradom nove uskočke “mega-kape“ prema predlošku izvorne. Nova kapa gigantskih dimenzija u okviru projekta sklapala bi se od komada platna (pačvorka) koji bi pristizali iz različitih dijelova Hrvatske, a povezivali bi se u cjelinu na nizu radionica na javnim prostorima pojedinih hrvatskih gradova. Konačna zamisao je da se kapa, kada bude gotova, u vidu grandiozne umjetničke instalacije postavi na tvrđavu Nehaj, što ne isključuje i druge opcije. Projekt promovira aktivno sudioništvo javnosti kao izuzetno djelotvoran način afirmiranja vrijednoga kulturnog nasljeđa kao poveznice prošlosti s aktualnim trenutkom i budućnošću.

“Crvenkapica“ - projekt šivanja najveće uskočke kape službeno je “startao“ u Senju na Beloj rivi 16. kolovoza 2017. performansom “Radionice šivanja“, odnosno simboličnim spajanjem dijelova tkanina/pačvorka. U toj prvoj etapi/akciji sašila se značajna kvadratura nove kape, a u izradi pačvorka sudjelovalo je više pozvanih dječjih vrtića, osnovnih škola, manjinskih vijeća, umjetničkih udruga, likovnih radionica, umjetnika pojedinaca, klapa, kazališta pa i OPG-eova, budući da je još jedan od hvalevrijednih ciljeva ovoga projekta poticanje suradnje kulturno-umjetničkih, obrazovnih, gospodarskih i drugih tijela i institucija na lokalnoj i nacionalnoj razini. Također i promicanje nacionalnoga urbanog nasljeđa u širem smislu pa je za narednu godinu najavljena turneja “Radionice šivanja“ i u drugim hrvatskim gradovima i mjestima gdje će se akcija spajanja novoizrađenih pačvorka nastaviti, primjerice, na riječkom Korzu, u Zagrebu na Trgu bana Jelačića, u Vinkovcima na lokalitetu Vučedol itd.

U kontekstu predviđenih atraktivnih događanja ključna je upravo ideja pačvorka u oblikovanju gigantske uskočke kape, koja osim što poziva na akcijsko-performativno djelovanje sudionika projekta, apsolutno zadovoljava i neophodne likovne kriterije. Naime, svaki taj “komad platna“ malo je autorsko djelo s porukom, što u njihovoj izradi podrazumijeva korištenje tkanina različitih tonaliteta crvene boje, zatim tkanina različite strukture, ali i kreativno interveniranje na površini platna različitim likovnim tehnikama te unošenje pisanih fragmenata - poruka. U konačnici to nipošto ne narušuje ideju cjelovitosti Crvenkape, već taj artefakt vizualno obogaćuje individualnim ili udruženim rukopisima, tragovima i duhom zajedništva. Crvenom bojom kape, univerzalnim znakom ljubavi, provlači se i hrvatski kulturni identitet te istovremeno otvorenost i ideja europske kulturološke integriranosti.

Realizacija projekta “Crvenkapica“ temelji se na volonterskom radu autorice Marije Zudenigo i njezinog tima, te sudionika projekta koji je materijalno potpomognut tek nekolicinom privatnih donacija. Stoga su projekt i njegov spomenuti duh zajedništva i dobrohotnosti, ali i inovativna ideja promoviranja kulturne baštine na aktivan način očekivano sjajno odjeknuli u javnosti. Projekt je podržan i od Ministarstva turizma te od Skupštine mediteranskih gradova uvažavanjem Senja kao jednog od najstarijih gradova na Mediteranu, koji je kroz povijest, osim kao nacionalno kulturno i vojno-obrambeno žarište, bio i važno međunarodno trgovačko i lučko središte. Danas je sve to nedovoljno vrednovano i prepoznato pa je ovaj projekt svakako pohvalna inicijativa pojedinaca u doprinosu zajednici na području afirmiranja nacionalne i šire kulture baštine.

Autoričina višesložna ideja projekta “Crvenkapica“ temelji se na njezinom dugogodišnjem likovno-metodološkom i pedagoškom, te likovno umjetničkom iskustvu i radu, ali prije svega na velikom entuzijazmu, iskrenosti, ljubavi prema umjetnosti i nasljeđu, osjećaju pripadnosti lokalnom podneblju, ali i hrabrosti u poduzimanju inicijativa na tome planu. Podsjetimo da su upravo neustrašivi Marija Zudenigo i Ante Milas još 1991. utemeljili u Rijeci prvu “Radionicu za kulturni krajolik“ za djecu i mlade, u vrijeme kada još nitko nije imao hrabrosti samoinicijativno pokrenuti tako nešto, promovirajući lokalnu i nacionalnu kulturnu i prirodnu baštinu kroz likovnu igru i interpretaciju, kroz komparaciju s drugim kulturama, na putovanjima i gostovanjima, izložbami…Mnoge generacije koje su u tome sudjelovale duhovno su obogaćenje za cijeli život.

Govoreći u cjelini, projekt “Crvenkapica“ temelji se na vjerodostojnom iskustvu i neponovljivom entuzijazmu Marije Zudenigo, autorice i mnogih drugih zapaženih projekta, akcija i instalacija u okviru sinergije likovne edukacije i promicanja kulturnog nasljeđa, u posljednje vrijeme posebno na području povijesti grada Senja i njegove regionalne i kulturne pripadnosti europskom Mediteranu. Među projektima i akcijama izdvajamo performans “Pazi pauk“ koji propituje razloge izgubljenih civilizacijskih vrednota, a kao posljedicu toga destruktivni odnos naroda/građana prema urbanim, kulturnim i duhovnim vrednotama upravo na primjeru Trga Cilnica u Senju.

 Julija Lozzi Barković